'Die pad na selfbestuur': Die Grieke, Romeine en Afrikaners | Maroela Media
In vandeesweek se voorlesing van Flip Buys se boek, Die pad na selfbestuur, kyk Buys na die stappe wat gevolg sal moet word indien die Afrikaner uit sy huidige bestaanskrisis wil kom. Die yl verspreiding van Afrikaners oor die land is al deur Buys in vroeëre hoofstukke van dié boek uitgelig as die grootste krisis wat Afrikaners vandag in die gesig staar.
Buys stel in hierdie hoofstuk dat, indien Afrikaners eerlik is oor die krisisse wat hulle in die gesig staar, hulle regmatig sal kan opstaan:
"'n Volk se eerlike selfbeoordeling is noodsaaklik in die oorkoming van krisisse. 'n Eerlike, onpartydige beoordeling van die Afrikaner is daarom van kardinale belang en moet die groep se positiewe en negatiewe eienskappe kan identifiseer."
Buys kyk verder in hierdie hoofstuk na die bestaansvraagstukke wat die Afrikaner al oorwin en suksesvol hanteer het en wys dan daarop dat 'n mens deur na die geskiedenis van die Afrikaner te kyk, nie anders kan as om te besef dat die Afrikaner oor die vermoë beskik om dit wel te vermag.
Buys stel hierdie siening dan uiteindelik in 'n breër konteks: "Die geskiedenis het al getoon dat daar baie oorsake vir die val van volke en ryke is. Terselfdertyd wys die geskiedenis ook dat volke wat hul bestaansuitdaging bepaal, verantwoordelikheid vir die oplossing aanvaar en vindingryk optree om dit op te los, dié uitdagings wel kan oorkom. Afrikaners hoef nie geduldig, gedienstig en gedwee onder die golwe van die geskiedenis te verdwyn nie. Herlewing ís moontlik."